ТӨСВИЙН ТОГТВОРТОЙ БАЙДЛЫН ТУХАЙ ХУУЛЬД
НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН
ДЭЛГЭРЭНГҮЙ ТАНИЛЦУУЛГА

Монгол Улсын эдийн засаг, төсвийн орлого нь эрдэс баялгийн салбарын үйл ажиллагаа, экспортын орлогоос өндөр хамааралтай байгаа нь төсвийн орлого, зарлагын төлөвлөлтөд тодорхой хэмжээний эрсдэл үүсгэж байна. Ялангуяа түүхий эдийн дэлхийн зах зээлийн үнэ өсөх, экспортын хэмжээ нэмэгдэх үед төсвийн орлого богино хугацаанд огцом нэмэгдэхийн зэрэгцээ төсвийн зарлага дагаж тэлэх хандлага бий болдог. Харин түүхий эдийн үнэ буурах, экспортын орлого багасах үед төсвийн орлого буурч, өмнөх хугацаанд нэмэгдсэн зарлагыг бууруулах боломж хязгаарлагдаж байна.

Иймд эрдэс баялгийн салбарын орлогын мөчлөгөөс төсвийн зарлагын өсөлтийг тодорхой хэмжээгээр тусгаарлаж, эдийн засгийн урт хугацааны, тогтвортой өсөлттэй уялдуулан төсвийн зарлагыг төлөвлөх нь төсвийн тогтвортой байдлыг хангах, эдийн засгийн мөчлөг дагасан төсвийн тэлэлтээс сэргийлэх чухал нөхцөл болно.

Эрдэс баялгийн салбарын орлого нь түүхий эдийн дэлхийн зах зээлийн үнэ, экспортын хэмжээ болон гадаад, дотоод эдийн засгийн нөхцөл байдлаас ихээхэн хамаарч хэлбэлздэг онцлогтой. Иймд эрдэс баялгийн салбарын орлогын өсөлтийг дагаж төсвийн зарлага огцом нэмэгдэхээс сэргийлж, төсвийн зарлагын өсөлтийг эдийн засгийн суурь өсөлттэй уялдуулан тогтвортой, хариуцлагатай төлөвлөх шаардлагатай байна.

Төсвийн тогтвортой байдлын тухай хуулийн 6 дугаар зүйлд заасан төсвийн тусгай шаардлагыг Монгол Улсын эдийн засаг, төсвийн онцлогт тохируулан нэгдсэн төсвийн зарлагын өсөлтийг эрдэс баялгийн салбарын орлогын өсөлтөөс хамааралгүйгээр, эдийн засгийн эрдэс баялгийн бус салбарын өсөлттэй уялдуулан тодорхойлох зохицуулалтыг бий болгох нь зүйтэй гэж үзэж байна.

Иймд Төсвийн тогтвортой байдлын тухай хуулийн 6.1.3 дахь заалтыг өөрчлөн найруулж, нэгдсэн төсвийн нийт зарлагын өсөлтийг тухайн жилийн эрдэс баялгийн бус дотоодын нийт бүтээгдэхүүний өсөлт болон тухайн жилийн өмнөх дараалсан    12 жилийн эрдэс баялгийн бус дотоодын нийт бүтээгдэхүүний өсөлтийн дунджийн аль ихээс хэтрэхгүй байхаар төсвийн тусгай шаардлагыг тогтоохоор хуулийн төсөлд тусгалаа.

Үүнтэй уялдуулан төсвийн тусгай шаардлагын хэрэгжилтийг дунд хугацааны төсвийн төлөвлөлттэй уялдуулах зорилгоор Төсвийн тогтвортой байдлын тухай хуулийн 12.1 дэх хэсэгт заасан дунд хугацааны төсвийн хүрээний мэдэгдлийн үзүүлэлтэд “нэгдсэн төсвийн нийт зарлагын өсөлтийн хэмжээ”, болон “нэгдсэн төсвийн хөрөнгийн зардлын хэмжээ”-г нэмж, төсвийн зарлагын өсөлтийн дээд хязгаар, хөрөнгийн зардлын дээд хязгаарыг дунд хугацаанд урьдчилан тодорхойлдог байхаар тусгалаа.

Түүнчлэн төсвийн тусгай шаардлагын бүтцийг эдийн засгийн бодит нөхцөл, төсвийн бодлогын хэрэгцээтэй уялдуулах зорилгоор Төсвийн тогтвортой байдлын тухай хуулийн 6.1.2 дахь заалтыг өөрчлөн найруулж, нэгдсэн төсвийн тэнцвэржүүлсэн тэнцэл нь тухайн төсвийн жилийн дотоодын нийт бүтээгдэхүүний    2 хувиас илүүгүй алдагдалтай, эсхүл ашигтай байхаар тусгав. 

Өөрөөр хэлбэл, төсвийн тэнцвэржүүлсэн тэнцлийн алдагдлын хязгаарлалтыг төсвийн тусгай шаардлагад тусгаж, төсвийн нийт зарлагын өсөлтөд эрдэс баялгийн бус эдийн засгийн өсөлттэй уялдсан дээд хязгаар тогтоох замаар төсвийн зарлага, алдагдал болон байгалийн баялгийн орлогын зарцуулалтад дунд хугацааны сахилга бат бий болгох зарчимд шилжиж байна.

Төсвийн тусгай шаардлагыг ийнхүү өөрчлөх нь Монгол Улсын эдийн засгийн бүтцэд нийцсэн, байгалийн баялгийн орлогын хэлбэлзлийг төсөвт шууд дамжуулахгүй байх, төсвийн бодлогыг мөчлөг дагасан шинжтэй болохоос сэргийлэх, төсвийн зарлагын өсөлтийг эдийн засгийн суурь өсөлттэй уялдуулах ач холбогдолтой юм. Энэ нь байгалийн баялгийн өнөөгийн орлогыг бүхэлд нь тухайн үеийн хэрэглээ, зарлагад шилжүүлэхээс сэргийлж, баялгийн өгөөжийг өнөө болон ирээдүй үеийн иргэдэд тогтвортой, хариуцлагатайгаар хүртээх төсвийн бодлогын зарчимтай нийцнэ. Ингэснээр төсвийн нийт зарлага, санхүүжилтийн эх үүсвэр, төсвийн тэнцлийг бодитой тодорхойлох, Улсын Их Хурлын төсөв батлах болон хянан шийдвэрлэх бүрэн эрхийг хангах, төсвийн сахилга бат, ил тод байдал, нэгдмэл цогц байдлыг сайжруулах ач холбогдолтой.

Түүнчлэн, сүүлийн жилүүдэд дэлхийн эдийн засгийн тодорхой бус байдал нэмэгдэж, түүхий эдийн үнийн хэлбэлзэл, геополитикийн эрсдэл, инфляцын дарамт, мөнгөний бодлогын төлөв болон гадаад худалдааны орчны өөрчлөлт зэрэг хүчин зүйлс улс орнуудын макро эдийн засаг, төсвийн төлөвт ихээхэн нөлөөлж байна. Ялангуяа байгалийн баялгаас өндөр хамааралтай манай улсын эдийн засгийн хувьд гадаад орчны огцом өөрчлөлт нь төсвийн орлого, зарлага болон төсвийн тэнцэлд богино хугацаанд хүчтэй нөлөөлөх эрсдэлтэй.

Ийм нөхцөлд төсвийн бодлогыг эдийн засгийн мөчлөг, гадаад болон дотоод орчны өөрчлөлттэй уялдуулан хэрэгжүүлэхийн зэрэгцээ шаардлагатай тохиолдолд дунд хугацааны төсвийн төлөвлөлтийг цаг тухайд нь шинэчлэх эрх зүйн боломжийг бүрдүүлэх шаардлагатай байна.

Иймд төсвийн бодлогыг эдийн засгийн нөхцөл байдалтай уялдуулан цаг алдалгүй хэрэгжүүлэх, дунд хугацааны төсвийн хүрээний мэдэгдэлд шаардлагатай өөрчлөлт оруулсан тохиолдолд түүнд нийцүүлэн төсвийн төсөл, төсвийн тодотголын төслийг боловсруулах, өргөн мэдүүлэх боломжийг нэмэгдүүлэх зорилгоор Төсвийн тогтвортой байдлын тухай хуулийн 7 дугаар зүйлийн 7.5 дахь хэсгийг хүчингүй болгохоор хуулийн төсөлд тусгалаа.

